'Dronk' LP ontken gerugte | Maroela Media
Dirk Feldman, die Cope-LP wat Saterdagaand glo op 'n SAL-vliegtuig onderweg na Indië die nooddeur wou oopmaak, het gerugte ontken dat hy tydens die voorval dronk was.
Maroela Media het Maandag berig dat dié parlementslid op 'n vlug tussen Johannesburg en Mumbai, Indië, glo die vliegtuig se nooddeur wou oopmaak terwyl dit steeds in die lug was.
Feldman was na die voorval vir 'n kort rukkie deur Indiese owerhede aangehou. Hy was in Indië op 'n amptelike besoek saam ander parlementslede en is kort na hul aankoms teruggestuur Suid-Afrika toe. Feldman het Woensdag in die land geland, berig EWN.
Hy het alle navrae na Dennis Bloem, Cope se hoofsweep, verwys.
Volgens Bloem het hy telefonies vlugtig met Feldman gesels ná hy geland het. Feldman het aan Bloem gesê hy het slegs 'n woordewisseling met 'n lugwaardin gehad. "Hy het aan my gesê niks het verder in die voorval gebeur nie en dat die voorval ver van enige deur of venster plaasgevind het," het Bloem gesê.
Die party het Feldman vir 'n skriftelike verslag gevra. Hulle wag ook vir 'n formele verslag van die presidensie voor hulle oor Feldman se lot sal beslis.